**Dôvodová správa**

**VŠEOBECNÁ ČASŤ**

Cieľom návrhu zákona je najmä zohľadnenie potrieb aplikačnej praxe v oblastiach, ktoré sa týkajú výkonu pracovnej činnosti.

V návrhu zákona sa najmä

* odstraňuje duplicita vykonávaných činností odborných zamestnancov zaradených do kategórií sociálny pedagóg a sociálny pracovník,
* odstraňuje diskriminačné postavenie sociálnych pracovníkov zariadení sociálnoprávnej ochrany detí a sociálnej kurately, zaradení sociálnych služieb, rehabilitačného strediska pre zrakovo postihnutých zriadeného Ministerstvom práce, sociálnych vecí a rodiny Slovenskej republiky,
* spresňujú podmienky zaraďovania úspešných športovcov, trénerov a umelcov do vyšších kariérových stupňov,
* zavádza kompenzačný príspevok v rámci starostlivosti o pedagogických zamestnancov a odborných zamestnancov,
* zjednodušujú podmienky zabezpečovania kvality inovačného vzdelávania,
* upravujú podmienky výkonu činnosti supervízora v školách,
* upravujú podmienky pôsobenia zahraničných učiteľov pôsobiacich v Slovenskej republike na základe dohody o podpore jazykového vzdelávania alebo na základe výmenného pobytu,
* upravujú podmienky výkonu pracovnej činnosti pedagogického zamestnanca alebo odborného zamestnanca odídencami.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a s právom Európskej únie.

Návrh zákona má negatívne vplyvy na rozpočet verejnej správy, pozitívne vplyvy na manželstvo, rodičovstvo a rodinu a pozitívne a negatívne vplyvy na sociálne vplyvy a vplyvy na podnikateľské prostredie.

Návrh zákona nemá vplyv na limit verejných výdavkov, vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.